10. การควบคุมภายใน

บริษัท
มุ่งมั่นให้ผู้บริหารตระหนักถึงความสำคัญของการควบคุมภายในที่มีประสิทธิภาพเพียงพอกับระดับความเสี่ยงที่ยอมรับได้
และเหมาะสมกับสภาวะแวดล้อมต่างๆ ของงานหรือกิจกรรมของหน่วยงานนั้นๆ
โดยจัดแบ่งหน้าที่และความรับผิดชอบเกี่ยวกับการควบคุมภายในของบริษัท ดังนี้

  10.1 คณะกรรมการบริษัท
  และคณะกรรมการตรวจสอบมีหน้าที่รับผิดชอบในการจัดทำมีระบบการควบคุมภายในที่มีประสิทธิผลและบริหารความเสี่ยงให้อยู่ในระดับที่เหมาะสม
  โดยการกำหนดนโยบายเกี่ยวกับระบบการควบคุมภายใน การบริหารความเสี่ยง
  และทำการติดตามประเมินผลอย่างสม่ำเสมอ ว่าระบบที่วางไว้ดำเนินไปอย่างมีประสิทธิผลหรือไม่
  ทั้งนี้คณะกรรมการตรวจสอบมีหน้าที่สอบทานว่าองค์ประกอบของระบบการควบคุมภายในที่สำคัญทั้ง
  5 ประการ ได้มีการปฏิบัติตามอย่างมีประสิทธิผล ดังนี้

  - กิจการมีสภาพแวดล้อมของการควบคุมที่ดี (Control Environment)

  - กิจการมีกระบวนการประเมินความเสี่ยงที่เหมาะสม (Risk Assessment)

  - กิจการมีกิจกรรมควบคุมที่ดี (Control Activities)

  - กิจการมีระบบสารสนเทศและการสื่อสารข้อมูลที่ดี (Monitoring and Evaluation)

  10.2 ผู้บริหาร
  มีหน้าที่ความรับผิดชอบในการนำนโยบายที่คณะกรรมการกำหนดไปปฏิบัติให้สัมฤทธิ์ผล
  บริษัทจึงมุ่งมั่นให้ผู้บริหารตระหนักถึงความสำคัญของการควบคุมภายใน
  และให้ผู้บริหารมีหน้าที่และความรับผิดชอบโดยตรง
  ในการจัดให้มีระบบการควบคุมภายในขึ้นในบริษัท ซึ่งได้แก่ งานหรือกิจกรรมต่างๆ
  ทุกระดับหรือแฝงอยู่ในวิธีดำเนินธุรกิจของผู้บริหาร ทั้งนี้ โดย

  - ผู้บริหารระดับสูง เป็นผู้จัดให้มีการควบคุมภายในที่ครอบคลุมทุกองค์ประกอบในบริษัท
  รวมถึงปลูกฝังให้ผู้ใต้บังคับบัญชามีวินัยและจิตสำนึกที่ดีในส่วนที่เกี่ยวกับการควบคุมภายใน

  - ผู้บริหารระดับกลาง มีหน้าที่ในการจัดให้มีการควบคุมภายในในงานที่รับผิดชอบ
  ประเมินผลของระบบการควบคุมภายใน
  ปรับเปลี่ยนระบบให้มีความรัดกุมอยู่เสมอและสอบทานให้มีการปฏิบัติตามระบบการควบคุมภายใน

  10.3 พนักงานทุกระดับ มีหน้าที่ปฏิบัติตามข้อบังคับ ระเบียบ คำสั่ง นโยบาย แผนงาน มาตรการ
  และระบบการควบคุมภายในต่างๆ ที่ฝ่ายบริหารวางไว้ โดยจะต้องให้ความสำคัญ
  และปฏิบัติสม่ำเสมอ ต่อเนื่องอย่างเคร่งครัด เพื่อให้ระบบการควบคุมภายในเกิดประสิทธิผล
  ซึ่งจะมีผลทำให้การดำเนินงานเป็นไปตามเป้าหมายอย่างมีประสิทธิภาพและประหยัด
  พนักงานทุกคนต้องมีจิตสำนึกตระหนักถึงความสำคัญของการควบคุมภายใน

  10.4 การตรวจสอบภายใน
  โดยผู้ตรวจสอบภายในมีหน้าที่และความรับผิดชอบโดยตรงในเรื่องการประเมินผลการควบคุมภายใน
  และตรวจสอบการปฏิบัติตามระบบที่มีอยู่เป็นระยะๆ
  อย่างสม่ำเสมอเพื่อปรับปรุงให้มีมาตรการควบคุมต่างๆ ที่มีความเหมาะสมกับสถานการณ์
  สิ่งแวดล้อมต่างๆ และความเสี่ยงที่แปรเปลี่ยนไป
  โดยผู้ตรวจสอบภายในสามารถเสนอแนะต่อผู้บริหารระดับสูงและระดับกลาง
  ให้จัดหามาตรการควบคุมภายในขึ้นในหน่วยงานต่างๆ ของบริษัท โดยมีนโยบายให้

  - ผู้ตรวจสอบภายในมีอิสระในการตรวจสอบตามที่เห็นสมควร ตามมาตรฐาน
  การประกอบวิชาชีพตรวจสอบภายใน

  - ผู้ตรวจสอบภายในมีสิทธิที่จะขอตรวจสอบทรัพย์สินและกิจกรรมต่างๆ รวมทั้งหนังสือ บัญชี
  เอกสารประกอบการบันทึกบัญชี จดหมายโต้ตอบและ รายงานต่างๆ ที่เกี่ยวข้อง

  - ผู้ตรวจสอบภายในสามารถขอให้พนักงานของหน่วยรับตรวจ ให้ข้อมูลคำชี้แจง
  และส่งมอบเอกสารในเรื่องที่ทำการตรวจสอบ

ทั้งนี้ บุคลากรทุกระดับจะต้องให้ความร่วมมืออย่างเต็มที่
รวมทั้งให้ข้อมูลที่สมบูรณ์ต่อผู้ตรวจสอบภายในและผู้สอบบัญชีของบริษัท
ซึ่งหน้าที่ตรวจสอบและประเมินขั้นตอน กระบวนการ
ตลอดจนระบบของการควบคุมภายในว่ามีอยู่เพียงพอ มีประสิทธิภาพ
สามารถตอบสนองต่อเป้าหมายได้อย่างสมบูรณ์หรือไม่
รวมทั้งมีหน้าที่เสนอแนะว่ามีจุดใดที่ควรปรับปรุงแก้ไขให้ดีขึ้นตามที่เห็นเหมาะสม

ในการประชุมคณะกรรมการบริษัทครั้งที่ 2/2555 เมื่อวันที่ 29 กุมภาพันธ์ 2555
คณะกรรมการตรวจสอบร่วมกับคณะกรรมการบริษัทได้สอบทานการประเมินการควบคุมภายใน
ประจำปี 2554 ซึ่งจัดขึ้นโดยสำนักตรวจสอบภายใน โดยมีสาระสำคัญดังนี้

1. สภาพแวดล้อมการควบคุม

ผู้บริหารและบุคลากรมีทัศนคติที่ดีและเอื้อต่อการควบคุมภายใน
ผู้บริหารให้ความสำคัญกับการมีศีลธรรม จรรยาบรรณและความซื่อสัตย์
และมีการพิจารณาดำเนินการตามควรแก่กรณี ถ้าพบว่าบุคลากรประพฤติปฏิบัติที่ไม่เหมาะสม
การยอมรับความรู้ความสามารถของผู้ปฏิบัติงาน
การรับทราบข้อมูลและการวินิจฉัยสิ่งที่ตรวจพบหรือสิ่งที่ต้องตรวจสอบ
ปรัชญาและรูปแบบการทำงานของผู้บริหารเหมาะสมต่อการพัฒนาการควบคุมภายในและดำรงไว้ซึ่งการควบคุมภายในที่มีประสิทธิผล
โครงสร้างองค์กร การมอบอำนาจหน้าที่ความรับผิดชอบและจำนวนผู้ปฏิบัติงาน
เหมาะสมกับงานที่ปฏิบัติ
นโยบายและการปฏิบัติด้านบุคลากรเหมาะสมในการจูงใจและสนับสนุนผู้ปฏิบัติงาน

สภาพแวดล้อมของการควบคุมของบริษัท โรงพยาบาลวิภาวดี จำกัด (มหาชน)
ภาพรวมมีความเหมาะสม และมีส่วนทำให้การควบคุมภายในเพียงพอ มีประสิทธิผล เช่น

  - บริษัทฯ ได้จัดโครงสร้างองค์กรและสายงานบังคับบัญชาที่ชัดเจนและเหมาะสม
  มีการมอบอำนาจหน้าที่และความรับผิดชอบเป็นลายลักษณ์อักษร พนักงานทุกคนทราบถึงบทบาท
  อำนาจ หน้าที่ และความรับผิดชอบ รวมทั้งตระหนักถึงหน้าที่ความรับผิดชอบของตน

  - บริษัทฯ ได้วิเคราะห์พื้นฐานความรู้ทางการศึกษา
  ทักษะที่จำเป็นในการปฏิบัติงานและประเมินความรู้ความชำนาญในการปฏิบัติงาน
  เพื่อให้บุคลากรมีความรู้ ทักษะ และความสามารถในการปฏิบัติงานที่ได้รับมอบหมาย
  และตามคำบรรยายลักษณะงาน (Job Description)

  - บริษัทฯ กำหนดนโยบายและวิธีบริหารทรัพย์ยากรบุคคลไว้เป็นลายลักษณ์อักษร เช่น
  การคัดเลือก การฝึกอบรม การเลื่อนตำแหน่ง การจ่ายผลประโยชน์ตอบแทน เป็นต้น

  - บริษัทฯ และบริษัทในกลุ่ม
  ได้กำหนดนโยบายและระเบียบปฏิบัติเป็นลายลักษณ์อักษรเกี่ยวกับความซื่อสัตย์และจริยธรรม
  โดยกำหนดนโยบายด้านการกำกับดูแลกิจการที่ดีตามหลักมาตรฐานสากล
  คณะกรรมการบริษัทได้มีการตรวจสอบการกำกับดูแลกิจการที่ดีของบริษัทฯ อย่างต่อเนื่อง
  เพื่อกำกับดูแลให้บุคลากรทุกคนในองค์กรปฏิบัติตามนโยบายที่กำหนด

- ผู้บริหารมีปรัชญาและรูปแบบในการทำงาน เช่น
มีทัศนคติที่ดีและสนับสนุนการปฏิบัติหน้าที่เกี่ยวกับการบัญชี ระบบการจัดการสารสนเทศ
ทรัพยากรบุคคล การติดตามประเมินผล การตรวจสอบภายในและการตรวจสอบภายนอก
มีการบริหารความเสี่ยงเกี่ยวกับการดำเนินงานที่สำคัญ

2. การประเมินความเสี่ยง

บริษัทฯ กำหนดวัตถุประสงค์ระดับองค์กรที่ชัดเจน
วัตถุประสงค์ระดับองค์กรและวัตถุประสงค์ระดับกิจกรรมสอดคล้องกันในการที่จะทำงานให้สำเร็จด้วยงบประมาณและทรัพยากรบุคคลที่กำหนดไว้อย่างเหมาะสม
ฝ่ายบริหารมีการระบุความเสี่ยงทั้งจากปัจจัยภายในและภายนอกที่อาจมีผลกระทบต่อการบรรลุวัตถุประสงค์ขององค์กร
บริษัทฯ มีการวิเคราะห์ความเสี่ยงและการบริหารความเสี่ยงที่เหมาะสม
นอกจากนี้มีกลไกที่ชี้ให้เห็นถึงความเสี่ยงที่เกิดจากการเปลี่ยนแปลง เช่น
การเปลี่ยนแปลงวิธีการจัดการ เป็นต้น

  - บริษัทฯ มีการกำหนดนโยบายบริหารความเสี่ยงองค์กร
  โดยมีคณะกรรมการบริหารความเสี่ยงทำหน้าที่กำกับดูแลและกำหนดกรอบความเสี่ยงเพื่อการบริหารจัดการในภาพรวมองค์กร
  โดยมีคณะกรรมการจัดการคณะต่างๆ
  บริหารความเสี่ยงงานที่อยู่ในความรับผิดชอบตามกรอบแนวทางที่กำหนด
  ทั้งนี้ครอบคลุมความเสี่ยงทางการบริหาร การเงิน การประกอบธุรกิจ
  การปฏิบัติการการบริหารและการจัดการ ความปลอดภัยอาชีวอนามัยและสิ่งแวดล้อม
  และความเสี่ยงสำคัญอื่นๆ ที่เกี่ยวเนื่องกับการประกอบธุรกิจของบริษัทฯ

  - บริษัทฯ มีการกำหนดวัตถุประสงค์ขององค์กรที่ชัดเจน
  ครอบคลุมสิ่งที่องค์กรต้องการบรรลุวัตถุประสงค์ระดับกิจกรรมเกี่ยวกับกระบวนการทำงานที่สำคัญขององค์กร
  และสอดคล้องเชื่อมโยงกับวัตถุประสงค์และแผนยุทธศาสตร์ขององค์กร
  ผู้บริหารมีการระบุความเสี่ยงในระดับองค์กร และครอบคลุมในทุกระดับกิจกรรมที่สำคัญ

3. กิจกรรมการควบคุม

บริษัทฯ มีนโยบายและวิธีปฏิบัติงานที่ทำให้มั่นใจว่า
เมื่อนำไปปฏิบัติแล้วจะเกิดผลสำเร็จตามที่ฝ่ายบริหารกำหนดไว้
กิจกรรมเพื่อการควบคุมจะชี้ให้ผู้ปฏิบัติงานเห็นความเสี่ยงที่อาจเกิดขึ้นในการปฏิบัติงาน
เพื่อให้เกิดความระมัดระวังและสามารถปฏิบัติงานให้สำเร็จตามวัตถุประสงค์ เช่น

การควบคุมภายในด้านการบริหาร บริษัทฯ
กำหนดพันธกิจและวัตถุประสงค์ขององค์กรเป็นลายลักษณ์อักษรและสื่อความให้บุคลากรทุกคนเข้าใจ
เพื่อให้การดำเนินงานบรรลุตามวัตถุประสงค์ พร้อมทั้งมีการวางแผนการดำเนินงาน
การจัดสรรทรัพยากร งบประมาณ และอัตรากำลัง
นอกจากนี้ได้มีการกำหนดกระบวนการทำงานและมีการติดตามผล
เพื่อให้บุคลากรปฏิบัติงานอย่างมีประสิทธิภาพ ประสิทธิผล และปฏิบัติตามกฎหมาย ระเบียบข้อบังคับ
และมาตรฐานที่กำหนด

  - การควบคุมภายใน ด้านการเงินการบัญชี บริษัทฯ มีการควบคุมภายในเกี่ยวกับการเก็บเงิน
  รักษาเงิน การรับจ่าย เงินฝากธนาคาร และเงินยืมทดรอง เป็นไปตามระเบียบที่กำหนด
  มีการบันทึกบัญชีครบถ้วนถูกต้องและสม่ำเสมอ

  - การควบคุมภายใน ด้านการจัดซื้อจัดจ้าง บริษัทฯ มีระเบียบและข้อกำหนดว่าด้วยการพัสดุ
  เพื่อนำไปปฏิบัติในการจัดซื้อจัดจ้าง
  ซึ่งได้กำหนดหน้าที่ความรับผิดชอบในการจัดซื้อจัดจ้างไว้อย่างชัดเจน เช่น อำนาจการอนุมัติ
  การกำหนดความต้องการพัสดุ การตรวจรับ การควบคุมและการเก็บรักษาพัสดุ

  - การควบคุมภายใน ด้านการบริหารทรัพยากรบุคคล
  มีกระบวนการสรรหาเพื่อให้ได้บุคลากรที่มีความรู้ ความสามารถตามที่กำหนด
  มีระบบค่าตอบแทนที่เหมาะสมและเป็นธรรม มีการกำหนดหน้าที่ความรับผิดชอบ
  มาตรฐานการปฏิบัติงาน และระบบติดตามผลไว้อย่างชัดเจน
  มีระบบการให้ข้อมูลและการสื่อสารที่มีประสิทธิภาพเพียงพอ

ในภาพรวมบริษัทฯ มีกิจกรรมควบคุมที่เหมาะสมเพียงพอและมีประสิทธิผล
โดยกำหนดให้มีนโยบายและระเบียบปฏิบัติเป็นลายลักษณ์อักษร
ระบุการดำเนินงานในส่วนที่มีความเสี่ยงสำคัญและกำหนดกลไกในการควบคุมเพื่อป้องกันและลดข้อผิดพลาด
มีการสอบทานรายงานทางการเงินและรายงานผลการดำเนินงานที่มิใช่ทางการเงินโดยฝ่ายบริหาร
คณะกรรมการตรวจสอบและคณะกรรมการบริษัทฯ
มีการกำหนดให้ใช้ดัชนีวัดผลการดำเนินงานกับพนักงานทั้งองค์กร

การบริหารทรัพยากรบุคคลของบริษัทฯ
มีการวงระบบด้านการบริหารทรัพยากรบุคคลและมีการควบคุมติดตาม ประเมินผลอย่างเพียงพอ
ทั้งในด้านการสรรหา ค่าตอบแทน หน้าที่ความรับผิดชอบ การพัฒนาบุคลากร
การปฏิบัติงานของบุคลากรและการสื่อสาร เพื่อให้พนักงานมีความรู้
ความสามารถและการบริหารทรัพยากรบุคคลของบริษัทฯ มีประสิทธิภาพเหมาะสม

4. ข้อมูลสารสนเทศและการสื่อสาร

บริษัทฯ มีระบบข้อมูลสารสนเทศที่เกี่ยวเนื่องกับการปฏิบัติงาน
การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่างๆ
ที่ใช้ในการควบคุมและดำเนินกิจกรรมขององค์กร
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหารและผู้ใช้ภายในองค์กรในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผล
และให้ความมั่นใจว่ามีการติดต่อสื่อสารภายในและภายนอกองค์กรที่มีผลทำให้องค์กรบรรลุวัตถุประสงค์และเป้าหมาย

5. การติดตามประเมินผล

บริษัทฯ มีการติดตามประเมินผลการควบคุมภายใน
และประเมินคุณภาพการปฏิบัติงานโดยกำหนดวิธีปฏิบัติงานเพื่อติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง
นอกจากนี้มีการประเมินผลโดยการตรวจสอบของสำนักงานตรวจสอบภายในตามแผนการตรวจสอบประจำปี
และคณะกรรมการตรวจสอบของบริษัทฯ ได้สอบทานผลการดำเนินการบริหารความเสี่ยงของบริษัทฯ
อย่างสม่ำเสมอ กรณีพบข้อที่ควรปรับปรุงได้มีการกำหนดวิธีปฏิบัติ เพื่อให้ความมั่นใจว่า
ข้อตรวจพบจากการตรวจสอบและการสอบทานได้รับการพิจารณาสนองตอบ
และมีการวินิจฉัยสั่งการให้ดำเนินการแก้ไขข้อบกพร่องทันที

คณะกรรมการตรวจสอบได้สอบทานระบบการควบคุมภายในซึ่งประเมิน
โดยผู้บริหารและสำนักงานตรวจสอบภายใน ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัทฯ ระบบการควบคุมภายในของบริษัทฯ
มีความเพียงพอและมีประสิทธิผล